**AHMAD A’ZAM**

**GƠZALLIK QIRRALARI**

*Hikoya*

Ơzi g’alati kun bơldi. Havo ham shunga ơxshagan. Qandaydir dim, bơg’ilib ketayotgandek bơlasan-u, chuqur nafas olaman desang, havo bemalol, kơkraging tơladi, “Havo etmayapti-ya!”, deb yozg’irmoqqa chog’langan odamga alam qiladi.

Nima xohlayotganingni ơzing ham bilmaysan.

Ơzi-ku, odam degan xudoyim bergan har bir kunga shukr qilib yashashi kerak. Kun bilan kunning farqi yơq. Lekin bu dunyoda Hebbimga ơxshaganlarga hamroh bơlsang, tag’in ertalabdan kơzingga chơpdek qadalib tursa, kufrga botasan… Yơq, tag’in ham istig’for aytaman, tavba deyman, Hebbimni menga aka yo uka, yo bir hamxona qilib yaratganda kunim qanday ơtardi! Undan ham, ơzimni shunaqa yaratganda bormi?! Ming bor tavba qilaman, olloh mehribon, rahmimni egan, shukr, ming bora shukr!

Turibdi hishshayib! eshikni odamga ơxshab ochsa mayli. Bu… shirq etib tortadi-da, turaveradi. Zabon yơq. Gapni tilanib olamiz. Losh dolonda, bir qơl eshik tutqichida! Turibdi. “Ha?” dedim, yorug’ olamni tơsmasang-chi, deganday. Qani edi bu dunyoda andisha, yuz-xotir, muomala degan narsalar bơlmasa-da, kơnglingda nima kechsa, hammasini tilingga chiqarsang! “Hơ-ơv! Falon-pismadon!.. Turqingga seni!” deb boshlasang. Nachora, bu ham odam bolasi, ơzi odam bơlmasa ham, bir bechora mushtipar shuni odam bơladi deb umid bilan tuqqan. Aytdim-ku, bunda til-zabon yơq, suvga chơkib ơlayotgan bơlsa ham, hishshayib qarab turaveradi, yordam kerakligini ơzingiz fahm qilasiz. “Mening oldimga”, deydi. ey, hey, gapini qarang! Ơzidan ham chala. Odam bolasi tushunadimi? Biz-ku, qarg’adan oshnang bơlsa, emishing… deganday, ơrganib ketganmiz. “Sizning oldingizgami?”, deb jơrttaga anqovsirayman. “Sizdan boshqa hamma tushgan” emish. Xuddi menga oldin tayinlab qơygandek.

Basharasidan ma'lum, bir amal tekkan bunga.

Bơg’ilmaysanmi shundan keyin. Ơzini kơrsang zardang qaynaydi-yu, gapini eshitgandan keyin ayniqsa… Bơg’ilasan, hammaga etgan havo senga etmaydigandek bơladi. Havoga tơysang ham, tơymasang ham alam qiladi.

Ơzi hayotga bir martagina kelasan, shunda ham Hebbimga ơxshagan nokasga yozg’irib ơtasan – botib ketadi-da odamga. Bơlmasa, kunda nima ayb, xudoning hamishagidek karami keng bir kuni… Hebbimga ơxshaganlar keng dunyoni kơzingga tor qilib yuboradi-da. Mana, derazadan qarasang, odamlar bemalol, emin-erkin yashab yuribdi-ku, ishga kelishadi, uyga borishadi, kơchalarda yurishadi, bir-birlari bilan shirin suhbat qurishadi, chaq-chaq qilishadi… Sen esa ertalabdan Hebbimning turqiga rơpara bơlasan!

Mening aytganlarimga ham kơp ishonavermang-ku, shu bơg’ilsam, engil tortamanmi deb atay oshiraman, yomon kơrganimga yolg’onni atay yopishtirib tashlayman, tuhmatdan ham qaytmayman ba'zan. Lekin ichimda. Birov hisob sơramaydi-ku, tơg’rimi? Bơlmasa, aytdim-ku. Hebbim ham xudoyim yaratgan bir jonzot, elkaning ustida bir pơstakkalla, pơstakning tagida yiltir ikkita teshik… Lekin buning qiliqlariga sira chidab bơlmaydi-da!

Ơzi oti asli Begimqul bơlgan, hujjatida “qul”ini yozishmagan. Men uyqashtirib Hebbim deyman, ichimda albatta; kơpchilik Haykal deydi. Rostdan, beta'sir – ming urish, ming sơk, parvosi yơq, hishshayib turaveradi. Kơzi yiltillashini aytmasa, nimaligini bilib bơlmaydi. G’ayrat aka bir kuni: “Buni bunday demanglar, haykal zơr odamlarga qơyiladi, bu nima – postament, tamal toshi. Ustiga nima qơymang – farqi yơq, miq etmay kơtarib turaveradi”, dedi. Botir ơshanda: “Unda, eshak ekan-da”, dedi. Lekin laqabi ơzgarmay qolaverdi.

G’ayrat aka shunaqa topib gapiradi, doim uning kallasiga besh ketib yurardim, bir voqea ơtdi-yu, shu bilan gapini uncha yoqtirmaydigan, hatto g’ashlanadigan bơldim.

Bir kuni yơq erdan Hojiqul Hebbim bilan urishib qoldi. Hebbim, farosatdan xudo qisgan, bir mundayroq gap qiluvdi. Hojiqulning hamiyatiga tegib ketdi. Shu ham odammi, nimasidan xafa bơlaman, deb hay bersa-ku, olam guliston, lekin chumolini gapirsang ơziga olib, bastini rostlaydigan Hojiquldan ơtib tushdi. Bir sapchib Hebbimning oldiga bordi-da: “Sen haykalni… onangni… Chavaqlab tashlayman lekin!” deb baqirdi. Bir qơlini orqa chơntagiga ham yubordi-yov shunda. Qaltirashidan, pichog’i bơlsa, yana achchiq ustida bir narsa qilmasin deb ajratishga intilgan edim. G’ayrat aka engimdan tortib, qulog’imga sekin: “echki bilan xơkizning urushidan zơr tomosha chiqarmikan”, dedi Engimni bu qơlim bilan tortib oldim, lekin oraga tushmadim. Qarab turaverdim: Hojiqul titrabqaqshab baqiradi, Hebbim ơsha-ơsha, hishshayadi. Menga esa G’ayrat akaning tirjayishi ơtib tushdi. Hojiquldan jahlim chiqdi. Qơlingdan kelmaydiganni nima qilaman baqirib? Odam ham ơzini shuncha xơrlatadimi? Ochig’i, xudoning ơzi kechirsin, Hojiqulning G’ayrat akaga qasdmaqasd Hebbimni chavaqlab tashlashini ham istadim lekin.

Men hamma narsaga baho beradigan va hamma narsada ơzini haq deb biladigan odamlarni, balki ơzim ham shundaydirman, azaldan yomon kơraman. G’ayrat aka bir kơrsin edi “Odamning tabiatida yirtqichlik bor, u ov qilib, hayvonlarni ơldirib turishi kerak, xusuri qonmasa, qonida tajovuz tơplanib qoladi. Urushlarning oldini olish yơli shu” degan gapiga isbotni! Shu odamga hayronman lekin: nima gap bơlsa albatta bitta nazariya tơqiydi! “Dơq urish inson qonida qadimqadimdan saqlanib kelayotgan hayvoniyatning in'ikosi”, deydi masalan.

Sal ơtkazib tushdim. G’ayrat aka, Botir, Safarniyoz aka, Hojiqul bilan men bơldik. Bularning avzoidan bildimki, Hebbim domladan topshiriq olgan, lekin nima topshiriqligini aytganicha yơq, meni kutgan, hamma uning og’ziga mahtal. U mening kơrishib-sơrashib bơlishimga ham toqat qildi, keyin xuddi biz gala bơlib hozir birovning tomorqasiga kirib ketamiz-u, u qaytarayotgandek, “Xo-osh”, dedi. “Haykal olib kelamiz” ekan. Botir piq kuldi-yu, darrov og’zini yig’ishtirib, “Nima bilan?” deb sơradi. “Tramvayda”, dedi Hebbim. G’ayrat aka iljayib: “A, tramvaydan bu yog’iga-chi?” deb surishtirdi. Safarniyoz aka bir pasda rosmana dardmandga aylanib, aftini tirishtirdi: “Birga borishim mumkin, lekin yuk kơtarish menga mumkin emas”, dedi. “Osh mumkin-a?”, dedi Botir. Hojiqul butun yuk bir ơziga qolayotgandek zorlanib: “Hovlida aravag’altak bor-ku” dedi. Botir: “Shuncha odam, kơtarolmaymizmi-ya!”, dedi. G’ayrat aka yana achchiq iljaydi: “Haykal – san'at asari, uni aravag’altakka solib, baloga qolmaylik”, dedi. Botir irg’ib turdi-da, bu qơliga kơrinmas kepka olib, u qơlini kơrinmas ufqqa chơzib, Lenin bơlib berdi. Hojiqulning rangi bơzardi, Safarniyoz aka urishib berdi: “Bunaqa maymunlikka, bilasizmi, necha yil beradi?”. “Lenin maymunmi?” dedi Botir. Safarniyoz aka tilini chơqillatdi. Hojiqulga jon kirib: “Bitta ơzi ketsa ham mayli edi, bu hammamizni…”, dedi. Botir chơchidi-yu, lekin xơrozlik qildi: “Borib ayting, Aliev qildi, men qơshilmadim, deb”. G’ayrat akaga xudo berdi: “Nega indamay qarab turdingiz, bari bir, ishtirokchisiz, deyishadi. Ana, politexda ơn besh kishi bitta hazil uchun ketdi. Etkizganni ham tortib ketishibdi, ơzi boshladi deb”. Shundan keyin hamma birdan jimidi. Boyadan beri navbat tegmay turuvdi, nihoyat sơramoqchi bơlgan gapimni sơradim: “Xơsh, obkeladiganimiz qanaqa haykal ơzi?” Birdan Hebbimga savol yog’ildi: “Kimning haykali?” “Kattami?” “Haykalmi, byustmi?” “Qaerdan olib kelish kerak?”

Hebbim jim.

Safarniyoz aka: “Leninning haykali-da, boshqa kimniki bơlardi”, dedi. Shunda Botir: “Bor-u bizda Lenin. yana bittasini …mi”, deb yuborsa bơladimi? “Hiy-y!” dedi Safarniyoz aka kơzi peshonasiga chiqib. Hojiqulning rangi qochib, yupqa lablari ơz-ơzidan pirpirab qoldi. G’ayrat akaning kơzoynagi yilt etdi-da, kơzini yopdi. Botirning sơkinishi baralla edi, lekin vahimadan eshitmaganga oldik, ơzining ham kơzlari g’iltillab ketdi. Agar Xebbimning hanuz ơsha-ơsha ishshayishini aytmasak. Aytdim-ku boshda, buning nimaligini bilib bơlmaydi, deb.

yana jimlik qơl kelib, Hebbimga dona-dona: “Ayting, domla qaerdan kimning qanaqa haykalini obkelasiz, dedilar. Gapiring”, dedim. Sizga aytmabman, jahlim chiqsa yo biron narsadan boshim qotsa, gapimni, ayniqsa savolni dona-dona chertib aytaman. Ơzim hayronman shu odatimga, adashib ketmay deymanmi…

Buni qarang, bilmas ekan! Domla ertalab kiraverishda unga: “Tơrt-beshtang borib haykalni olib kelasizlar”, debdi. Bor gap shu, boshqasini bilmas emish. Tramvayni ơz kallasi bilan topibdi, jonivorning ishlaganini qarang! “Bilmiyman, lekin boramiz. Men xơp, deganman, kim bormasa, bormadi, deb domlaga aytaman”, deydi yana. Aytmadi bu, bir marta aytgan ham.

Bizda bir Hakim aka degan ishlardi. Ơzi yomon odam emas, lekin kimning oldiga kimlar kelishi bilan juda qiziqar, ayniqsa qizu juvonni kơzdan qochirmasdi. Xuddi mutaxassisligi shundanmi deysiz. Bilmadim, kơrganmi yo tơqib chiqarganmi, bir kuni: “Domla kotiba choy uzatganda piyolani mana bundoq qilib oladi”, deb domlaning shu asnoda Xolidaning tirsagidan bilagigacha qanday silab qơyishini kơrsatib bizni kuldirdi. Lekin Hebbim kulmadi. “Bu bilan nima demoqchisiz?”, dedi. Hakim aka biz kulganga mast, Hebbimga qarab: “e-e ukam, domlamiz ham erkak, chiroyli-chiroyli qizlarni terib yuradi, demoqchiman”, dedi. Hebbimning tusi ơzgarmadi, lekin kơzlari yiltillagandek bơldi: “Tuhmat! Men buni bunday qơymayman”, dedi. Hakim aka, ja unaqa yuragi botir emasdi, lekin Hebbimni jini suymaganigami, ishqilib: “Qơymang! Sizni erkak deb tuhmat qildi, deb ơzlariga kirib ayting!”, deb tishini gizzilatib qoldi. Hebbim: “Aytaman ham!”, dedi. Biz aytdiqơydi-da deb ơylabmiz, chiqib ketganiga e'tibor ham bermabmiz. Hali tarqalganimiz yơq, Xolida telefon qildi, Hakim akani domla chaqiryapti, dedi. Botir: “Uh, Haykal borib aytgan, shohim, sizni erkak deb tuhmat qildi, degan”, deb hazillashdi. Hammamiz kuldik. Xayolimizga hech narsa kelgani yơq. Men choy qơydim, hali shisha bankadagi suv vijillagancha yơq edi, Hakim aka qiyshiq iljayib qaytib keldi. Faqat Safarniyoz aka: “Ha?”, dedi, sezgir odam-da. Hakim aka boshini g’alati chayqadi: “Domla menga yangi lavozim ochmoqchiman, shu ơringa siz juda bopsiz, desalar, eplay olamanmikan, depman, juda eplaysiz, dedilar, men ham mayli, siz nima desangiz shu-da depman. Rozi bơlishdan oldin qanaqa lavozim deb sơramaysizmi, dedilar. Men ahmoq sơrabman ham. Menga haram og’asi bơlasiz, nechtasining bilagini silaganimni sanab yurasiz, dedilar”. Bunaqa paytda ishonasizmi, odamning kallasiga hech narsa kelmay qolar ekan. Lahzada etim bơldik, Xuddi boshimizga nogahon ajal kelgandek. Nuqul bir-birimizga jovdiraymiz. Ajalning ơqi ham buncha befahm bơlmas. Xuddi otamizni bir telba ơldirib qơygandek. Telbaga nima ham deysan!? Nega ơldirding, deb sơrasang, ơldiraman, deb oldindan aytdim-ku, deb tursa. “Aytaman, dedim-ku sizlarga. Aytdim-da. Men tơppa-tơg’ri odamman”, debdi.

Kơrdingizmi uning qanday tơppa-tơg’riligini!

Bir oycha u bilan gaplashmay yurdik, lekin bir joyda ishlagandan keyin yuz yuzga, kơz kơzga tushadi, hishshayib qơlini chơzib tursa, qanday qaytarasan, bir teskari qaraysan, ikki teskari…Keyin… bu ơrtada Hakim aka ham ishdan bơshab ketdi.

Hebbimga hatto noqulay ham bơlgani yơq.

“Ơv, bơlmasa, borib domladan anig’ini sơrab keling”, desak, bunga ham yơq deydi. Domla shuni ham eplolmadingmi, desa, qanaqa odam bơlar emish. Odam! Shu-ya?!

Tortishdik, kallamizga jơyali fikr kelmadi. Bu tơnka-ku ma'lum: bormadi bular, men nima qilolardim, deb turaveradi. Har birimiz ơzimizcha shuni ơyladikmi, kơp tortishmay, og’zimdan ilinib, domlaga men boradigan bơldim. Kơchada g’ijillashib turavermaymiz-ku.

Dolonda borayotib, menga aytmay domlaning oldiga kiribsiz deb yozg’irib yurmasin, degan andisha bilan Ahmadjon akaning xonasiga bosh suqdim, u Xolidaga suqlanib qarab ơtirgan ekan, sal rangi qochib nima gapligini sơradi. Men tushuntirdim. Peshanasi tirishib ketdi. “Menga indamadilar, sizlarga aytgan bơlsalar, albatta, borish kerak”, dedi. “Borish kerak, lekin qayoqqa? Shuni bilmayapmiz-da. Domladan sơrab bering”, dedim. Ahmadjon aka ơrnidan turib ketdi. “Ilmiy kotib zavxozmi sizlarga – nima bơlsa meni rơpara qilasizlar. Bilmayman men, lekin borasizlar” dedi. “Bơpti, suhbatingizni buzmang, ơzim sơrayman” deb eshikni yopayotsam, Xolidachasi nima deydi deng! – “Domla akademiyaga ketdila-a!” Shuni oldindan aytsa bơlmasmidi?

E-e, bor-e, menga nima, deb chiqayotgan edim, dolonda Shermat uchradi. Rassom – haykal-paykal qaerda bơlishini shu biladi.

“Kombinat ikkita, - dedi u. - Qaysisi?”

Ơzim bilmagan narsani bunga qanday tushuntiraman. Shartta qơltig’idan olib tashqariga, haliyam Hebbimga qarab tumshayib turgan sheriklarim oldiga sudradim.

Gapni bir joyga qơya olmaganimizdan, ikkalasiga ham boradigan bơldik. Haykalning piri ơzing, domla shuni bilib, eng zơrini Shermat tanlaydi, ơzi boshchi bơlib borsin, deganlar, deb aldab Shermatni ham qơshib oldik. Shermat uncha ishonmadi-yu, lekin biz bilan tramvayga chiqdi. Birinchisiga bordik. Shermat bilar ekan, tơppa-tơg’ri hovlisiga bostirib kirdik.

Haykal deganining makoni shu er ekan. Sanog’i yơq, Odamdan otgacha, kiyikdan kuchukkacha – hammasidan bor. Ne-ne viqorli ulug’lar bu erda ag’nab yotibdi. Bitta Leninning ơzidan elligi bor-ov. Yigirmatachasi kallaning ơzi. Ot mingan, gimnastyorkali komissarlarmi, Frunzemi, bular ham bir ơn beshtacha. Sportchilar, kolxozchilar, shaxtyorlarmi-ey… Xullas, hammayoq haykal. Juda kattalari ham bor, lekin bular bơlak-bơlak, oyog’i, beli, boshi alohida, har yoqda tumtaraqay yotibdi. “Bularni bir-biriga kiyishtirishadi”, dedi Shermat. Safarniyoz aka ancha ta'sirlandi: “Kiydirishguncha odam kơzidan panaroqqa qơyishmaydimi? Har holda san'at asari, judayam yomon kơrinar ekan. Odamning kơngliga har xayol keladi-ya”, dedi. Shermat sal ensasi qotib: “Hammayog’i devor bilan ơralgan, yana qanaqa pana joy kerak. Keyin, nima bơpti, katta haykallar shunday bơlak-bơlak tayyorlanadi”, dedi, Hojiqul esa: “Salobati yơqolib qolar ekan”, dedi. “Ayrimlarga nima, - dedi G’ayrat aka, - bir toshning ustiga yana bittasini qơnqaytirib qơysa, ơshanga ham sajda qilaveradi”. Hebbimga qarab turibman, bơyni jiq-jiq terga botgan, lekin G’ayrat akaning gapini tushunmaslikka oldi. “Bularning hammasi buyurtma, hali kattalari katta-katta maydonlarga, kichiklari kolxoz-sovxozlarga ơrnatiladi”, deb tushuntirdi Shermat.

Oftob kơzga uradi, issiq, shu havoda mijing-mijing tortishib yuraverdik. Bizdan boshqa hech kim yơq. Bularni ơg’irlab ketishmasmikan, deb ơyladim-da, keyin olib borib qaerga bekitiqcha ơrnatadi, dedim.

Bir joyda juda kattasining bơlaklari yotgan ekan, etikning ơzi qayrag’ochday bahaybat, elkaning ơzi supaday, ơrtasida ơpqonday ơyiq, kallani shu erga kiyishtirishsa kerak-da. Kơkrakdagi tugmaning ơzi rapidadek. Bahaybat narsa bơlak-bơlak yotibdi-yu, hammasining nimasidir tanish. Shuning uchunmi, arqon bilan peshanasining tagi, kơzining ustidan, keyin burunning ostidan, yana iyakning tagidan sirib bog’langan ulkan kallani kơriboq bu kimning bơlaklari ekanini bildik – Lenin. Kallaki, mahallaning ikkita doshqozoni bir-biriga qoplangan, undan ham katta, juda katta! Kalla degani, haykalniki bơlsa ham, elkada turishi kerak shekilli, erda bir ơzi tursa, haqiqatan ham odamga juda yomon ta'sir qilar ekan. Qơrqinchli. yana uch joyidan sirmalgan arqonlarning uchi uning qoq tepasi – tepakalning ơrtasidan ơyilgan teshikdan chiqarilgan, buni kơrgan odamning miyasiga ming xayol keladi. “Voh, Safarniyoz, yozsangiz bơldi, aniq qamashadi lekin”, deb hazillashdi G’ayrat aka. Botir: “Miyasi mog’orlamasin, shamol kirib tursin, deyishgan-da”, deb qitmirlik qildi. Hojiqul jahli chiqib: “Siz joningizdan tơygan bơlsangiz, boshqalar shunday emasdir”, dedi. Shu asnoda Hebbim: “Ana shu kallaning ơrtasidagi teshikdan chiqqan arqonlarni kranga ildiradi, kran bilan katta mashinaga ortishadi”, deb bilag’onlik qildi. G’ayrat aka bunga endi aqli etgandek “e-e… shunaqami” deb chơzdi. Hebbim shunda yana bir dono gap aytdi: “Kallani elkaga kiydirgandan keyin arqonni echib olib, teshigini suvab qơyishadi”, dedi! e-e, shu aqlni bergan otangga rahmat, dedim ichimda.

Xơb aylandik, nimaga kelganimiz ham esdan chiqa-yozgan edi, maydonning oxiridagi baland chinor tagida bir odam qopqora loyga belanib, kuymalanib turgan ekan, yoniga bordik. Odam bơyidan ancha baland, qaddini tik tutib, bir qơli bilan soqolini tutamlagancha ơyga chơmgan sallali odamning haykali, Forobiymi, Beruniymi, Ibn Sinomi, ishqilib, sharq allomasi. Katta haykalning oldida kichkinasi, bơyi bir gazcha kelar, shunga qarab kattasini ishlayapti ekan, egasiga salom berdik-da, tomosha qilishga tushdik. Bizga rosa qiziq-da, haykaltaroshning ishini kơrmaganmiz. G’ayrat aka haykalning aylanib tomosha qildi, oftob tomondan, teskarisidan qaradi, uzoqdan turib, iyagini ushlab tikildi. “Mana, qarang, haykal chiziqlar garmoniyasiga quriladi, siz buni tushunishingiz kerak”, dedi menga xuddi ikkovimizdan boshqa hech kimning bunga aqli etmaydigan alfozda. “Salla ơramidagi chiziqlarni qarang, peshanadagi ajinlarga uyg’un, ular ơz navbatida soqoldagi chiziqlarga, soqoldagilarga qơlga, qơl esa tirsak bilan yaxtakning bơrtmalariga ulanib, tikka oyoqqa tushgan, poyafzalning uchligini kơrayapsizmi, hammasini bir-biriga bog’liq - tepadan – boshdan oyoqqa – pastga tik sharsharadek quyilib tushgan toshqin fikr!” G’ayrat aka ơzi topgan gaplarga ơzi jơshib ketdi.: “endi pastdan qarang: tepaga intilgan shiddat! Isyon – fikrning isyoni! Bu asr qoloqligiga qarshi kơtarilgan fikrga qơyilgan haykal.”

Oxirgi gapni boshqalar ham eshitdi. Botir ojizlanib, havas bilan qarab qơydi. Hojiqulning ensasi qotgani aniq bilindi. Safarniyoz aka shunchaki ma'qullab bosh irg’adi, u charchagan, chanqagan, ustiga ustak, uyqusi ham kelayotgan edi. Shermat, tanish ekan, allaqachon haykaltarosh bilan suhbatga kirishib, nima masalada kelganimizni tushuntirib yotgan edi, bơlmasa, G’ayrat akaning gapi uchun menga “Kim qaydagi quruqlar bilan oshnachilik qilasiz-da”, ta'na qilardi. Faqat Hebbim ishshayib: “Fikrga haykal qơyiladimi-ya, bu Beruniyning haykali-ku”, dedi.

Haykaltarosh shu issiqqa qaramay boshiga bơg’irsoqday qilib beret qơndirgan daroz, beti bujur bir odam, baloning ơqi ekan, gapimizni tushunishi bilan: “Sizlarni hujjatsiz, ruxsatnomasiz qaysi ahmoq yubordi ơzi?!”, dedi. Hebbim darror ơziga keldi: “Ahmoq demang! Bizni domla yubordilar”, dedi. “Nima, domla seni haykal olib kel, deb yubordimi?”, dedi haykaltarosh. “Ha”, dedi Hebbim. Haykaltaroshning achchig’i keldi: “Xơp, mana ơsha haykal. Elkangga ortib ketaver”, dedi. Hebbimning shunda basharasini kơrsangiz, “Bu hali qurimagan-ku, ezilib ketmaydimi?” deydi! Bu tơnkaga shuncha gap etib borgani yơq, hali ham bơlsa bir amallab olib ketish payida, Haykaltarosh hali ham vazmin odam ekan, Hebbimga emas, bizga tushuntirdi: “Kecha domla bilan kơrishuvdik, konferensiya oldidan ishtirokchilarga Beruniyingizni bir kơrsatsak, dedilar, men, mayli, ish tugasin, maketini berarman, dedim. Lekin erta yo indin odam yuboring deganim yơq. Tugatay, keyin beraman, deganman”. “e-e, bunisi kichkina-yu, konferensiyaga kattasini qơyish kerak-da. Buni obketmaymiz”, deb Hebbim battar haykaltaroshning ensasini qotirdi.

Hebbimning hamishagi tơnkaligimi yo domla tushunmaganmi, xullas, bekorga kelgan ekanmiz, bekorga qaytyapmiz. Hammamiz mulzam, ezilgan, bir ahmoqqa ergashib ahmoq bơlganimizdan ơzimiz ham xunob. Aytdim-ku, uni sơkkandan ham, urishgandan ham foyda yơq. Qon bơlganingiz ziyoda.

Yana tramvayga chiqdik. Faqat men emas, boshqalar ham charchagan, birovning birovga gapirgisi yơq. Nima uchundir hamma narsa baribir, hafsala ơldi, tramvayda tik turgan bơlsam, shu turishimda, shu karaxt qơyimda shahar oralab kơchadan emas, xuddi dunyodan ơtib ketayotgandayman. Rostdan, tik turibman, sheriklarim tik turibdi, qiynalib yiltirayotgan daraxtlar, pardadek osilib qolgan kơkimtir tutun – hammasi ming yil shunday turadi-yu, lekin ơzing bu dunyoga hozir tramvayda kelib, uning derazasidan qarab… ơtib borayotgandaysan. Uying, ota-onang, ishxonang, sevganing – faqat xayolingda bơlgan, ơzing tơqib chiqargan uydirmaga ơxshab qolarkan. Karaxt bir donolik, faqat ich-ichingda bir afsus, ơzingga bir achinish…

Hebbim ham qandaydir chơkib qolgan, ơzicha bir narsalarni ơylayapti, fil miyasiga xijolatga ơxshagan fikrlar kelgan shekilli, boshini baland kơtargan bơlsa ham, jovdiranqirab qaraydi. Safarniyoz aka, boshi egik, kơzlari ochiq, mudraydi. Hojiqulning tishga qaragan kơzlari qotib qolgan, ma'nisiz. Botir hammamizga bir-bir ilinj bilan kơz tashlaydi, lekin sơz qotishga botinmaydi. Shermat allanechuk chorasiz kơrinadi, kap-katta yigit xuddi etimga ơxshaydi shu tobda. Ơttizga borgan, oilalik, yơlini topgan yigit etim bơlsa nima qilibdi, degan ơy kelmaydi odamga.

Juda toriqib ketdim. Odamning umri shunday ơtib ketsa, ertaga maydonda savlat tơkib turadigan haykalning boshini joyiga ơrnatish uchun albatta tepasidan ơyishsa, keyin suvashsa, mudom shu institutda, shu odamlarning orasida ishlasam, shunday yashayversam, bir-biriga tơg’ri kelmaydigan ơylar keladi kallamga. Bu yog’i shu-da endi, deyman, shu gapni ham xayolimda juda erinchoqlik bilan aytaman, xuddi fikrlarim ham bu issiqda erib borayotganday.

Tramvay bơlsa yulqinadi, lopillaydi, bir qơlimiz bilan tutqichga osilib, biz ham chayqalib ketyapmiz.

Tramvay bekatda tơxtadi, yana yurdi, odam tushdi, kirdi va shu vaqti… bir qizil, yơq, alvon, yơq-yơq, qirmizi… lovullab turgan kơylakda bir qiz tramvayni yondirib chiqdi. Hamma yoq qizil, alvon, qirmizi yashnab ketdi. Xuddi bir mehribon odam “He nodon, ơzingga qamalib olmay, atrofga ham bir qara!” deb qoq peshonamga, ikki qoshimning ơrtasiga qarsillatib tushirgandek, kơzimga olov urildi. Birdan dunyo ơzgarib ketdi-da. e-e, bu qiz emas, bilmayman, bir guv etgan alangami, jinsmi, farishtami, ishqilib, qarab turib bơlmaydi, kơz chidamaydi, hali yuzini, ơzini tuzukroq kơrmay, bilyapmanki, juda gơzal, sơlim, suluv, dilbar, ta'rifga til aylanmaydi. yana nima desam? Odam bidirlab qoladi! Sơzning rangi ơchadi ta'rifiga. Bu gơzal shu paytgacha qaerda bơlgan, erdami, qanday makonda, nima eb katta bơlgan ekan, bizga ơxshab non-choy bilanmi, ota-onasi zanjabilmi yo boshqa bir anvoi mevalar berib ơstirganmi… umuman bu ơzi onadan tug’ilganmi yo… shu ham biror yigitni yaxshi kơrarmikan… ichimdan bir oh keldi, odam bolasi ham shunchalar bơladimi, ơzingiz ayting, shunchalar bơladimi, deb baqirdim-ov ichimda. Parpirab turardi-da ơzi ham!

Unga qaragan odam nega gavdam qiyshiq, nega kơzlarim chaqnab turmaydi, nega bunday pachoq qilib yaratilganman, deb ơz-ơzidan ơksinib ketadi, qaray olmaydi, ey-y, nega men ezilib yuribman-a, axir, hayot men yashagandan mutlaqo boshqacha ekan-ku, bu dunyoda baxtiyorlar bor-ku, men nega bundayman, deb ơziga qarshi isyon kơtargisi keladi.

Qơying-chi, men shu tobda dunyoni tamom unutib, mana shu qizga asir edim, faqat men emas, temir tramvay shu qizni deb yurayotgan, bundagi odamlar ham shu qiz aytgani uchun xuddi shu yơldan borayotgan edilar.

Safarniyoz aka “Hiy-y””, deb yubordi.

Boshqa sheriklarimga qaradim. G’ayrat aka, kallasi joyida turmaydi, bir qizga, bir-bir bizga qaraydi, kơzoynagi yilt-yilt chaqnaydi, iljayishi xuddi betiga yopishib qolgan rasmdek lipillaydi, Shermatning og’zi nim ochiq, tishlari yiltiraydi, kơzlari sekin yongan; qizning har bir a'zosini: yuzi, sochi, elkalari, kơkraklarini, oyoqlarini bir-bir ushlab kơrayotganga ơxshaydi, hatto mơylovigacha dikkayib qolgan. Hojiqulning esa kơzi sal g’ilaylanib qolgan.

Ơ, Hebbimni kơrish esdan chiqayozibdi: u bir-bir bizga, bir qizga qaraydi, hishshayishida qandaydir, gơyo: “Heh, bularga jon kirib qolganini qara!” deganday odamni pastga uradigan g’alati bir zavq bor.

Safarniyoz aka sekin engimdan tortib, og’zini qulog’imga olib keldi-da: “Hamma ishingni tashlab ketsang-da shu qizning orqasidan… e-e, yashaysan, yashaysan, bir yashaysan-da…” deb qơl siltadi.

Hojiqul bu gapni eshitgan ekan: “Orqasidan boring, panaroqqa ơtgandan keyin, narxini aytadi”, dedi qizga etishni xayoliga ham keltirolmaydigan bir alam bilan.

“Nima bơlganda ham sizga kơnmaydi”, deb rashklandi Shermat.

Hojiqul xunuk iljaydi: “Kơnadi, bunaqalar faqat pulga yursin-da”, dedi.

Safarniyoz aka: “e-e qơyinglar shunaqa gaplarni. Shunday chiroyli qiz, gulday ochilib turibdi”, dedi hasrat bilan.

“Ochilgani bilan, bari bir, birov uzadi, allaqachon uzgan ham. Qarang, aka, ancha kơrilgan, bơlmasa buncha etilmaydi”, dedi Shermat.

“Kơzini qarang, eyman, deydi”, dedi Hojiqul.

“Shermat, uka, siz rassomsiz-ku, gơzallikni tushunasiz, qarang, qanday chiroyli! Nima ishingiz bor, buzuqmi, yơqmi, sizlarniki emas-ku. Qarang, kơzingiz dam olsin, kơnglingiz quvnasin, odamlar kơrsin, kơrib rohat qilsin, deb yaratilganku bu gơzallik. Boshi bơm-bơsh haykalga ham sig’inamiz-ku,”, dedi Safarniyoz aka xafa bơlib.

Shermat yana bir narsa demoqchi edi, G’ayrat aka oraga suqildi: “Nimani tortishyapsizlar? Shu… gơzalmi? Gơzallik nima ekanini bilasizlarmi ơzi? Sip-silliq bu, hamma yog’i shirg’ay, nigohingiz toyib ketadi. Gơzallikda qirra bơladi, tushunasizmi, qirra, kơzingiz shu qirralarda tơxtaydi, shu tơxtamlarda fikr paydo bơladi. Bu qiz qanaqa – hamma joyida odamning kơzi sirg’Alib ketadi, biron narsani ushlab bơlmaydi, bơm-bơsh. Sizlarga ham hayronman”, dedi. Bu gapdan keyin hamma jimib qoldi. Nimagadir juda g’ashim keldi: “Xơp, mayli, sizningcha bơlsin, qizning haligi… qirrasi yơq, lekin, ayting, qirraligi qanaqa bơladi? Bitta misol keltiring, chiroyli kinoyulduzlardan bơlsa ham”, dedim. G’ayrat aka avval boshini chayqadi-da, keyin “Kinoyulduzlardan?! Bơyog’-u ularning hamma yog’i, qirra nima qiladi?”, deb kalta kuldi. Juda jahlim chiqdi: “Bunga ham xơp. Siz aytgan qirralik gơzalga Dilorom misol bơladimi?”, dedim. Dilorom uzun bơyli, qoqsuyak, injiq, zahar, kơp kitob titkilaydi, lekin ơqigani yuqmaydi. “Hayronman, shu burjua olimlari nega doim teskari xulosa qilishadi-ya”, deb yuradi, negadir G’ayrat aka shunday kallasi bơlib, u bilan yaqin, g’uding-g’uding suhbat quradi, maqolalari baloday chiqadi, hamma ustidan G’ayrat aka qarab beradi, deydi, men, ochig’i, aniq bir gap aytolmayman, shu qariqizning aqlxonasida tayinli ilm bơlishiga ham ishonmayman, agar ham ba'zi shoirlarga ơxshab, yarim kechasi ichib olganda ilhomi kelib qolmasa. Savolimga kelsak, G’ayrat akaga botib ketdi, kutganimdek menga qarab “sen bilan teng bơldimmi-ya” degan ma'noda bir tirjaydi-yu, ters burildi, Botir biqinimga turtdi, bilaman – isida “Malades!” dedi.

Bu orada Safarniyoz aka boshini tebratib, “Ơy! Ơy!”, deb ingragandi, yana biron kasali tutdi, deb qarab qoldim. U zavqini shunaqa bildirayotgan ekan. e attang, G’ayrat aka bilan manjashib, Safarniyoz akaning ơy-bơyiga alahsiganimda qiz allaqachon oldingi eshikka etib olgan, tushishga shaylanib turgan ekan, tramvay tơxtashi bilan tushdiyu ketdi. Erda odam siyrak edi, odamlar orasida u balandgina adil qomat, qizil kuylakda, xipchagina qaddidagi har bir bơrtgan joyi xuddi kulol dastgohda mehr bilan yumaloqlagandek bejirim ketib boryapti, dod devorging keladi.

Shu payti Safarniyoz aka: “e ơtirmayman sizlar bilan, nima yaxshi narsa bơlsa bơlg’ab tashlaysizlar! Odam emassizlar-da shu”, deb ơrnidan qơzg’alayotgan edi, Botir elkasidan bosdi: “Odam emasmiz, deb ayting, aka, sơlakayini oqizgan birinchi ơzingiz-ku, bizdan avlo joyingiz yơq. Nima, naryoqdagilar unga qaramadimi, bir qarang, ularning ham kallasi ơsha yoqqa burilgan”, dedi. Safarniyoz aka elkasidan uning qơlini olib tashladi-yu, joyidan turmadi.

Tramvaychi temirini kơtarib tushdi. Qiz sekin bir-bir bosib ketayotgan edi, tramvaydagilarning kơzi ơsha tomonda, nazarimda, hamma lol.

Ana shu payti Hebbim gapga kirdi. Hebbim g’alamis bir gapni aytdi, negadir tirik jonga ơhshab, kơzlariga bir ma'no kirib gapirdi: “Zơr, zơr, deysizlar. Feh-h! Hammasi –xotinu qizning poshshosi ham… ơsha ishning gadosi… Ơsha paytda hammasi bir gơr bơladi. Hebbim gapini tugatmay, birdan hingil-hingil qildi. Hali uning nimani tasavvur qilishiga aqlimiz etganicha yơq, xunuk bơlsa ham, ishqilib, kulishni bilan ekan-ey, deb g’alati bơlib turibmiz, G’ayrat aka, keyin tan oldim, bari bir, soddaligi bor, umuman, yomon odam emas, “Tushunmadim, Begimboy, ơsha ishingiz nima ơzi” deb chin kơngildan sơradi.

Hebbim shunda… qizdan kơzini olib, bizga qaradi, gơzallarning ketvorgani ham, bari bir, nima qilishini aytdi! “Qoyilmi!” degandek yana hingilladi. Shunda kơzimga uning shu hingillashi suyuq bir narsaga ơxshab yalpoq betiga yoyilib ketdi, ơlay agar, kơzimga shunday kơrindi.

Birdan yuragim ezildi, uzoqlayotgan qiz xuddi uni Hebbim bulg’alagandek, endi mumsik, xunuk kơrinib ketdi.

“e-e… odam emas ekansiz!” dedi Shermat.

G’ayrat bir gap aytmoqchi bơldi-yu, gapi og’ziga tiqildi, jirkangan kơyi qotdi.

Safarniyoz aka sapchib turib, nari ketdi, ơsha yoqdan turib, suf senlarga degandek qơl siltadi.

Botir Hebbimga tik qarab: “Odam sasimasin ekan, yomon bơlarkan!”, dedi.

Hojiqul unga unsiz jơr bơlib, bosh irg’adi-yu, negadir jovdirab menga qarab qơydi, kơzimning qirida ilg’adim buni.

Hebbim hammamizni urib tashlagandek yayrab hingillaydi. Shu turishiga qarab turganimda kallamga yarq etib bir shubha urildi: poylagan bu, hozir ham poylab yuradi, poylashni yaxshi kơradi, shundan rohat olib yuradi, nomlanishi esimga kelmayapti, bir nima “izm” degan shunaqa kasal bor, jinsi buzuqlik, bu ơshanaqa, deb ơyladim va shuni betiga aytdim. “Ơzingiz kơrgansiz, poylab yurasiz-da, a?, dedim, hozir butimga tortib yuboradi deb, shaylanib ham turdim. Yơq Hebbim yana xuddi hingillashini tơxtatolmagandek, “Nima bơpti?”, dedi, keyin ơzini tutib oldi-da, beozorgina “Poylamaganda bilmaymanmi?” deb g’uldiradi.

U nimani aytgan edi, men buni sizga atmay, bu-ku – iflos, lekin siz nima gunohingizga shu gapni eshitishingiz kerak?

endi ayting, men shunday odam bilan bir joyda ishlayman, shu bilan bir havodan nafas olaman. yana, qarang, haykal deb hammamizni ahmoq qildi, mayli, baharnav bir gơzalni kơrdik, kơzimiz yayrasin, deganda, mayli, G’ayrat akaning gapi, hamma narsadan qirrami, tumshuqmi axtaradi, lekin Hebbimni qarang, rosmana odam shu gapni aytadimi? yana hingir-hingir qiladi, hammangni bopladimmi deydi! Bơg’Ilmay bơladimi?! Bơg’Ilaman-da, axir, hammaga etgan toza havo menga etmayotgandek bơlaveradi. e-e xudo, deyman, meni-ku yaratibsan, nima qilarding Hebbimni yaratib, deyman, hammani odam qilib tơratasan, nega buni bunaqa bino qilgansan deyman, xunobim oshadi, yozg’iraman, keyin yolg’iz qolgan paytlarim istig’for aytaman, tavba deyman, shu dunyoda borligimga, egamning ơzi meni Hebbimga ơxshatmaganiga, tirikligimga odamlarga odamga ơxshab, gơzal, chiroyli, suluv, sơlim, mohitobon, malohatli qizlarga – bokira farishtalarga miyasi aynimagan tơrt muchali butun, yigitga ơxshab qarashimga, soppa-sog’ odamligimga shukr qilaman.

Ha endi, ba'zan bơg’ilasan-da odam, umr shunaqa narsalar bilan ơtib ketayotganini ơylab…